Oud-Lionsspeler se ma oorlede | Netwerk24
Covid-toetse laat dit klap by Tokio-Spele
Sportlui wat aan die 2021 Olimpiese Spele in Tokio wil deelneem, sal bewys van 'n negatiewe toetsuitslag vir Covid-19, wat minder as 72 uur voor hul aankoms in Japan verkry is, moet lewer en sal dan ook "elke vier tot vyf dae" getoets word.
Vuelta-wenner gaan vir SA fietsryspan ry
Die Italiaanse fietsryer Fabio Aru, wat spog met 'n oorwinning in die Vuelta a España, sal in 2021 vir die plaaslike Qhubeka Assos-fietsryspan ry.
Besteding op Swart Vrydag val 52%
Die pandemie het duidelik sy tol geëis op verbruikers se beursies en inkopiepatrone te oordeel aan die jongste syfers oor verkope op Swart Vrydag.
'Malligheid' – vakbonde oor staat se aanbod
Die staat se tussentydse aanbod aan vakbonde – 'n eenmalige bonus in Desember aan staatsdienswerkers, tesame met 'n betaalvakansie vir pensioenbydraes – het hulle net omgekrap.
Christo Wiese voorgetrek deur Steinhoff, kla eiser
'n Skuldeiser van Steinhoff voer aan dat Christo Wiese, voormalige grootste aandeelhouer, voorgetrek word in die voorgestelde skikking met aandeelhouers.
Crofford is Emily Hobhouse in Riebeeck-Kasteel
Die aktrise en radio-omroeper Lynita Crofford is Vrydag- en Saterdagaand te sien as Emily Hobhouse in die bekroonde eenvroustuk An Audience with Emily Hobhouse.
Yulienke se kroon glinster van jongs af
Dit is skoonheidskompetisies se glinsterende krone wat Yulienke Jacobs (14) as klein meisie geïnteresseer het. Toe kry dié gr. 8-leerling aan die Hoërskool Witteberg in Bethlehem sommer op haar verjaardag een en wen 'n betaalde oorsese reis!.
M2 CS – 'n honger windhond
Staan terug, en lig die hoed vir sekerlik een van die laaste van die ouskool-sportmotors wat vandag uit 'n hoofstroom-motorfabriek gaan rol.
Oud-Lionsspeler se ma oorlede
Deur Marietie Louw-Carstens 18 Oktober 2020 19:23
Ina Hollenbach (61) van Klerksdorp is Sondag in Bloemfontein oorlede. Foto: VERSKAF
Sy los 'n leemte wat nooit gevul kan word nie.
So het die oudrugbyspeler Alwyn Hollenbach (35) Sondagmiddag gesê nadat sy ma, Ina (61), gesterf het net meer as 'n week nadat 'n aneurisme in haar brein gebars het.
Ina Hollenbach is Sondagoggend net ná 06:00 in die Life Rosepark-hospitaal in Bloemfontein oorlede.
Alwyn, wat as senter vir die Lions-rugbyspan uitgedraf het, moes in 2015 uittree weens 'n rits beserings. Hy het tussen 2005 en 2009 vir die Vrystaat Cheetahs uitgedraf.
Die oudrugbyspeler Alwyn Hollenbach (35) en sy ma, Ina (61). Foto: FACEBOOK/Alwyn Hollenbach
Ina en haar vriend, André du Plessis, het Vrydag 9 Oktober by haar dogter, Yolande van der Meulen, in Hoopstad gekuier toe sy skielik 'n ontsettende hoofpyn gekry het.
"Hulle het die een oomblik nog gesels, toe gryp sy haar kop vas en sê dit voel of haar kop gaan ontplof. Sy het gesê sy het nog nooit só 'n erge hoofpyn gehad nie," het Alwyn Sondagmiddag aan Netwerk24 gesê.
Hy sê sy ma het probeer opstaan, maar kon nie en Du Plessis het haar na 'n kamer toe gehelp. "Sy het gesê sy voel baie sleg en sy het moeilik begin praat."
Hennie van der Meulen, haar skoonseun, en Du Plessis het haar na 'n dokter gehaas. "Oppad soontoe het haar hart gaan staan, maar oom André kon met noodhulp haar bybring."
Die dokter in Hoopstad het gesê sy het vermoedelik 'n beroerte gehad en sy moet onmiddellik na 'n hospitaal geneem word. 'n Ambulans het haar Bloemfontein toe gehaas.
Ina Hollenbach (61) by haar seun, Alwyn (35), 'n oudrugbyspeler. Foto: FACEBOOK/Alwyn Hollenbach
"Sowat 30 km buite Bloemfontein het haar hart weer gaan staan, maar die paramedici het haar weer bygebring." Toetse het bevind 'n aneurisme in haar brein het gebars, wat bloeding op die brein veroorsaak het. Sy was sedertdien in die Life Rosepark-hospitaal.
"My liefste mamma het vanoggend haar laaste asem uitgeblaas. Sy is nou pynvry by die voete van God. Totsiens my liefste moedertjie," het Alwyn Sondagoggend op sy Facebookblad geskryf.
Ina was die vise-rektor aan die Vuselela TVET-kollege se Taung-kampus in Klerksdorp.
"My ma sou oor twee jaar afgetree het," sê Alwyn.
Hy het enkele dae nadat sy ma in die hospitaal in Bloemfontein opgeneem is op Facebook geskryf: "My wêreld het tot stilstand gekom. Ma is die sterkste vrou wat ek ken, niks kan Ma onderkry nie."
Hy het haar gevra om "vas te byt, want daar is nog soveel wat ons saam moet doen".
Ina laat nog twee seuns, Schalk en Gunter, en sewe kleinkinders agter. Sy en haar kinders se pa is jare gelede geskei.